Diari Oficial de la Generalitat Valenciana


Sumari del DOGV 6184, del 14-01-2010 (2010/134)

ORDE de 23 de desembre de 2009, de la Conselleria d'Educació, per la qual es regulen les proves homologades per a l'obtenció del Certificat de Nivell Bàsic de les llengües alemany, francès, anglès i italià, cursades per l'alumnat d'Educació Secundària i Formació Professional de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6184

Data del DOGV
:   14-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/134


Data del document
:   23-12-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * llengua europea
    * títol d'estudis
    * examen
    * lingüística
    * legislació
    * ensenyament d'idiomes

ORDE de 23 de desembre de 2009, de la Conselleria d'Educació, per la qual es regulen les proves homologades per a l'obtenció del Certificat de Nivell Bàsic de les llengües alemany, francès, anglès i italià, cursades per l'alumnat d'Educació Secundària i Formació Professional de la Comunitat Valenciana. [2010/134]  
La llei Orgànica 2/2006, de 3 de maig, d'Educació, en l'article 59.1, determina que les ensenyances del Nivell Bàsic tindran les característiques i l'organització que les administracions educatives determinen.   
El Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, de 3 de maig, d'Educació, establix en l'article 2 que l'esmentat nivell tindrà com a referència les competències pròpies del nivell A2 del Consell d'Europa, segons es definix este nivell en el Marc Comú Europeu de Referència per a les Llengües.  
L'esmentat article assenyala que els certificats acreditatius expedits per les administracions educatives produiran efectes en tot el territori nacional i permetran l'accés a les ensenyances del nivell intermedi de l'idioma per al qual han sigut expedits.  
El Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del nivell bàsic i del nivell intermedi, establix en la seua disposició addicional segona que la conselleria competent en matèria d'educació facilitarà la realització de proves homologades per a obtindre la certificació oficial del coneixement de les llengües cursades pels alumnes d'Educació Secundària i Formació Professional. En el mateix sentit es manifesta l'Orde de 10 de març de 2008, de la Conselleria d'Educació, per la qual es regula la prova de certificació de les ensenyances d'idiomes de règim especial a la Comunitat Valenciana.  
La conselleria competent en matèria d'educació pretén, a través d'esta orde, facilitar l'acreditació del Nivell Bàsic del Marc Comú Europeu de Referència per a les Llengües (A2) a l'alumnat que cursa els seus estudis als centres docents no universitaris de la Comunitat Valenciana.   
Per això, a proposta del director general d'Ordenació i Centres Docents de data 23 de desembre de 2009, i de conformitat amb esta i d'acord amb la disposició final primera del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del nivell bàsic i del nivell intermedi i, en virtut de les competències que m'atribuïx l'apartat e) de l'article 28 de la Llei 5/1983, de 30 de desembre, del Consell,  
ORDENE  
Article 1. Objecte i àmbit d'aplicació  
1. L'objecte de la present orde és regular la prova homologada per a l'obtenció del certificat de Nivell Bàsic d'Alemany, Francès, Anglès i Italià per part de l'alumnat que cursa Educació Secundària i Formació Professional, així com establir el procediment per al desenrotllament de la dita prova.  
2. L'orde serà aplicable a la totalitat dels centres docents públics i privats de la Comunitat Valenciana degudament autoritzats per a impartir Educació Secundària i Formació Professional.  
Article 2. Requisits de participació.  
1. Per a participar en la prova homologada del Nivell Bàsic serà requisit imprescindible tindre, almenys, setze anys complits l'any natural en què es realitze la prova i estar matriculat al centre docent l'any de realització de la mencionada prova en qualsevol de les ensenyances d'Educació Secundaria o Formació Professional de la Comunitat Valenciana.  
2. La participació en esta prova homologada no impedirà que l'alumne o l'alumna puga presentar-se a la prova de certificació regulada a través de l'Orde de 10 de març de 2008, de la Conselleria d'Educació, per la qual es regula la prova de certificació de les ensenyances d'idiomes de règim especial a la Comunitat Valenciana (DOCV 26 de març de 2008), en el cas d'haver estat declarat/ada no apte/a.  
Article 3. Estructura de la prova  
1. La prova homologada serà elaborada per cada un dels departaments d'idiomes estrangers existents en cada centre docent (alemany, francès, anglès i italià), seguint les especificacions dictades per la conselleria competent en matèria d'educació a través de la Comissió Mixta a què es fa referència en l'article 10 de la present orde. La coordinació correspondrà al cap o la cap de departament o a qui tinga atribuïdes les seues funcions.   
2. El contingut de la prova homologada para cada un dels idiomes s'ajustarà al nivell A2 del Consell d'Europa, segons es definix este nivell en el Marc Comú Europeu de Referència per a les Llengües.  
3. El currículum para cada un dels idiomes serà l'establit en l'annex únic del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del nivell bàsic i del nivell intermedi.  
4. La prova homologada s'articularà en quatre habilitats: comprensió escrita (CE), comprensió oral (CO), expressió escrita (EE) i expressió oral (EO).  
Article 4. Sol·licituds i terminis d'admissió  
1. Els alumnes i les alumnes presentaran la sol·licitud de participació en la prova homologada en la secretaria del centre docent on estiguen matriculats.   
2. El termini per a la presentació de sol·licituds de participació estarà comprés entre els cinc primers dies lectius del mes de febrer.  
3. Finalitzada la inscripció, els centres disposaran de dos dies hàbils per a comunicar a l'alumnat la seua admissió, els terminis de reclamació -que hauran de respectar el que es disposa a l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú-, l'estructura dels exercicis corresponents a cada una de les habilitats que componen la prova, els criteris de qualificació, els materials necessaris per al desenrotllament de la prova, la composició de la Junta d'Avaluació a què es referix l'article 5 de la present orde i la data i hora de realització de la prova homologada.  
Article 5. Elaboració i desenrotllament de la prova  
1. Abans del dia 31 de gener es constituirà en cada centre una junta d'avaluació, que actuarà de manera col·legiada en totes les seues actuacions. Estarà integrada pel cap d'estudis dels centres públics, o la direcció, en el cas dels centres privats, que actuarà com a president i, almenys, per tants professors i professores del centre com idiomes siguen objecte de la prova. Als centres públics, els caps o les caps de departament corresponent a cada matèria objecte de la prova formaran part de la Junta d'Avaluació. En el cas de centres privats, el representant de la titularitat del centre designarà el professorat d'idiomes que formarà part de la Junta d'avaluació. Actuarà com a secretari el professor o professora de la Junta d'Avaluació de menor edat. A la Junta d'Avaluació se li aplicarà la regulació continguda en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Als membres de la Junta d'Avaluació els correspondrà, de conformitat amb les especificacions que dicte la conselleria competent en matèria d'Educació a través de la Comissió Mixta, l'elaboració, la realització, la correcció i l'avaluació dels exercicis de la prova; així com la proposta d'expedició del certificat del Nivell Bàsic, si és procedent, per a l'alumnat que haja superat la prova.  
3. L'alumnat inscrit en la prova haurà de concórrer a esta proveït d'algun dels documents següents:  
a) Original del document nacional d'identitat, targeta de residència, passaport o qualsevol altre document oficial en vigor que permeta identificar-lo.  
b) Còpia de la sol·licitud de participació en la prova, elaborada per cada un dels centres.  
Article 6. Lloc i data de realització de la prova  
1. La prova homologada es realitzarà al llarg de l'última setmana del mes de febrer en el mateix centre on els alumnes i les alumnes estiguen matriculats/ades.   
2. Amb anterioritat al dia 10 de març, els centres docents comunicaran les qualificacions obtingudes pels alumnes i les alumnes.  
3. Els centres docents remetran a les corresponents direccions territorials competents en matèria d'educació, abans de la finalització del mes de març, un informe estadístic sobre els resultats obtinguts per l'alumnat en la prova homologada.  
Article 7. Avaluació  
1. Cada una de les habilitats de què conste la prova representarà un 25% de la nota final. Per a aprovar i obtindre el certificat de Nivell Bàsic, caldrà obtindre, almenys, el 60% de la puntuació total possible en cada una de les quatre habilitats. Al percentatge obtingut en cada una de les habilitats de què consta la prova homologada se li sumarà un 10% només en el cas que l'alumne o alumna haja obtingut una qualificació positiva en l'idioma estranger objecte de la prova el curs immediatament anterior al de la celebració de la mencionada prova.  
2. De conformitat amb el que disposa l'apartat h) del annex II del Reial Decret 1629/2006,de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, de 3 de maig, d'Educació, les qualificacions finals de la prova de certificació s'expressaran en els termes «apte» o «no apte». Esta expressió es farà constar en la redacció de la corresponent acta d'avaluació i en la proposta d'expedició del certificat del Nivell Bàsic.  
Article 8. Certificació  
1. L'expedició dels certificats de Nivell Bàsic estarà subjecta a la realització i superació de la prova homologada de certificació regulada en la present orde.  
2. El certificat acreditatiu d'haver superat el Nivell Bàsic serà expedit per la secretaria dels centres, per delegació de l'òrgan competent de la conselleria competent en materia d'educació, a proposta de la Junta d'Avaluació.  
3. Els certificats del Nivell Bàsic hauran d'incloure les dades que establix l'article 2.6 del Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006.   
4. Els certificats de Nivell Bàsic permetran acreditar competència en idiomes, pròpia d'eixe nivell, en els procediments que a estos efectes establisquen les administracions públiques o altres organismes; així com accedir, amb caràcter general, al primer curs del Nivell Intermedi de les ensenyances d'idiomes de règim especial.  
5. El model de certificat s'ajustarà a l'establit en els annexos I i II de la present orde.  
6. A l'alumnat que no obtinga el certificat del Nivell Bàsic se li podrà expedir una certificació acadèmica si ha aconseguit el domini requerit en alguna o en diverses habilitats que componen la prova homologada.  
Article 9. Reclamació contra les qualificacions  
Quant a la reclamació de qualificacions, caldrà ajustar-se al que disposa l'Orde de 23 de gener de 1990, de la Conselleria d'Educació i Ciència, per la qual es regula l'exercici del dret a reclamació de les qualificacions considerades incorrectes en els nivells d'ensenyaments no universitaris.   
Article 10. Comissió Mixta  
1. Amb la finalitat de desenrotllar les funcions que es detallen en el punt 3 del present article, es crearà una comissió mixta formada pels membres següents:  
a) El director general competent en matèria d'ordenació i centres docents, o persona en qui delegue, que actuara com a president.  
b) El cap o la cap del servici competent en matèria de plurilingüisme.  
c) El cap o la cap del servici competent en matèria d'ordenació acadèmica.  
d) Tres inspectors d'Educació, designats pels directors territorials corresponents en matèria d'educació. Cada inspector o inspectora representarà cada una de les direccions territorials.  
e) Un director o directora de les escoles oficials d'idiomes de la Comunitat Valenciana.  
f) Un professor o professora de les escoles oficials d'idiomes pertanyent a la comissió de coordinació de la prova de certificació.  
g) Un director o directora d'un institut d'Educació Secundària de la Comunitat Valenciana.  
h) Un director o directora d'un centre integrat de Formació Professional.  
i) Un director o directora d'un centre privat concertat de la Comunitat Valenciana.  
j) Un professor o professora de llengua estrangera pertanyent al cos de professors d'Ensenyança Secundària.  
k) Un professor o professora de llengua estrangera pertanyent a un centre privat concertat de la Comunitat Valenciana.  
l) Un tècnic pertanyent a l'àrea competent en matèria d'ordenació, designat pel director general competent en matèria d'ordenació i centres docents, que actuarà de secretari.  
2. Els membres de la Comissió Mixta que es preveuen en els apartats d), e), f), g), h), i), j) seran designats pel director general competent en matèria d'ordenació i centres docents.  
3. La Comissió Mixta desenrotllarà les funcions següents:  
a) Elaborar i aprovar les especificacions generals per a la redacció de la prova de certificació per a cada un dels idiomes.  
b) Establir els criteris generals per a la correcció i avaluació de la prova.  
c) Elaborar una guia informativa sobre les característiques generals de la prova.  
d) Elaborar un informe de valoració de la prova homologada de certificació.  
e) Resoldre les qüestions que puguen plantejar-se respecte al desenrotllament de la prova homologada.  
4. Per tractar-se d'un òrgan col·legiat, se li aplicarà la regulació continguda en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIONS ADDICIONALS  
Primera. Alumnat amb necessitats educatives especials  
En la realització de la prova homologada que es convoque s'haurà d'adaptar la duració i les condicions de realització a les característiques de l'alumnat amb necessitats educatives especials derivades de discapacitat.  
Segona. Supervisió, assessorament i difusió de la norma  
1. La Inspecció Educativa vetlarà pel compliment del que establix esta orde.  
2. Els centres de Formació, Innovació i Recursos Educatius (CEFIRE), a través dels seus assessors d'idiomes, podran assessorar el professorat participant en les proves.   
3. Els equips directius dels centres públics i la direcció dels centres privats informaran i difondran entre els membres de la comunitat educativa el contingut de la present orde.  
Tercera. Organització i funcionament de les escoles oficials d'idiomes  
1. El centre de treball del personal docent amb destí en un aulari d'una escola oficial d'idiomes serà el corresponent aulari en els períodes laborals lectius i, la mateixa escola oficial d'idiomes en els períodes laborals no lectius.  
2. Correspondrà, d'acord amb el que disposa el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris, modificat pel Decret 88/2008, de 20 de juny, del Consell, l'abonament de les despeses de transport ocasionades pels desplaçaments que es produïsquen en els períodes laborals lectius de l'aulari a la seu de l'Escola Oficial d'Idiomes, quan el personal siga convocat per a assistir a òrgans de govern o de coordinació docent de què siga membre.  
DISPOSICIÓ TRANSITÒRIA  
Cada centre docent determinarà el calendari de realització de la prova homologada corresponent al curs acadèmic 2009-2010, i es respectaran -en tot cas-, els terminis següents:  
Començament del procés d'inscripció: 1 de febrer de 2010.  
Realització de la prova homologada: fins al dia 22 de març de 2010.  
Comunicació de qualificacions: fins al 31 de març de 2010.   
Remissió a la direcció territorial competent en matèria d'educació de l'informe estadístic sobre els resultats obtinguts per l'alumnat en la prova homologada: abans del 30 d'abril de 2010.  
DISPOSICIÓ DEROGATÒRIA  
Única. Derogació normativa  
Queden derogades totes aquelles normes de rang igual o inferior que s'oposen al que establix la present orde.  
DISPOSICIÓ FINAL  
Única. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
València, 23 de desembre de 2009  
El conseller d'Educació,  
ALEJANDRO FONT DE MORA TURÓN  
ANNEX I ANEXO I  
Centres públics  
Centros públicos  
MODEL DE CERTIFICAT DE SUPERACIÓ DE LA PROVA D'HOMOLOGACIÓ  
Nivell Bàsic  
MODELO DE CERTIFICADO DE SUPERACIÓN DE LA PRUEBA DE HOMOLOGACIÓN  
Nivel Básico  
  
  
  
...................., ...... de/d'. ...............de................  
  
Clau registral / Clave registral (3)  
1) IES/CIFP on l'alumne/a va superar la prova d'homologació de certificació (amb indicació de la seua denominació, número de codi, municipi i província). / IES/CIFP donde el alumno/a superó la prueba de homologación de certificación (con indicación de su denominación, número de código, municipio y provincia).  
2) Mes i any d'acabament dels estudis. / Mes y año de finalización de los estudios.  
3) Idioma superat per l'alumne/a. / Idioma superado por el alumno/a.  
ANNEX II/ ANEXO II  
Centros privados  
Centres privats  
MODEL DE CERTIFICAT DE SUPERACIÓ DE LA PROVA D'HOMOLOGACIÓ  
Nivell Bàsic  
MODELO DE CERTIFICADO DE SUPERACIÓN DE LA PRUEBA DE HOMOLOGACIÓN  
Nivel Básico  
  
  
  
...................., ...... de/d'.. ...............de................  
  
Clau registral / Clave registral (3)  
1) Centre on l'alumne/a va superar la prova d'homologació de certificació (amb indicació de la seua denominació, número de codi, municipi i província). / Centro donde el alumno/a superó la prueba de homologación de certificación (con indicación de su denominación, número de código, municipio y provincia).  
2) Mes i any d'acabament dels estudis. / Mes y año de finalización de los estudios.  
3) Idioma superat per l'alumne/a. / Idioma superado por el alumno/a.